《双剑篇赠毛汝厉》
明代·郑善夫

双剑在昆吾，淬砺良独劳。年岁既已久，况兹以鹈膏。

丰城古狱下，闪闪星文高。云逵一见收，结佩事游遨。

被以黄金鞘，系以赤玉绦。霜锋按月窟，万里风雷号。

一剑乃弃置，埋照同铅刀。岂不爱光霁，乖誃异所遭。

有时匣中吼，魑魅皆遁逃。神物卒当合，世人那得操。

君看延平津，纠纠双龙交。

作者简介：（1485—1523）福建闽县人，字继之，号少谷。弘治十八年进士。授户部主事，榷税浒墅。愤嬖幸用事，弃官归。正德中，起礼部主事，进员外郎。谏南巡，受廷杖，力请归。嘉靖初，以荐起为南京吏部郎中，途中病死。工画善诗。有《少谷集》、《经世要谈》。